Azt sem tudja, melyik a körzete

Tóth Ákos felesége már a beszélgetés elején tisztázza a legfontosabb kérdést: férje nem kampányol, nem célja, hogy megnyerje a választást, csak azért kérték fel, hogy induljon. Sőt, az is elhangzik, hogy azt sem tudja, melyik a körzete. Erre egyébként Tóth megjegyzi, hogy most megnézte az interneten.

Meg tudná nyerni, de nem azért fizetik, különben is neki a Fidesz a jó

Ezután borul a bili: Tóth Ákos szó szerint a következőket mondja: „egyébként meg is tudnám nyerni, ha akarnám, de nem akarom megnyerni”. Ezután egyértelműen elismeri, hogy az egészet a pénz miatt csinálja.

A felvételről az is kiderül, hogy bár ellenzéki képviselőjelöltként indul, Tóth egyértelműen a Fideszre adja majd le szavazatát, mert neki az a jó, ha a helyi Fidesz hatalomban marad. Márpedig az őt jelölő Új Lendület egyesületnek van saját polgármesterjelöltje Kopcsó Gábor személyében, de Tóth Ákos nem adja rá a voksát.

A Kúrián is meg tudják védeni

Itt aztán már az egész beszélgetés legfelháborítóbb része következik, ugyanis, amikor a „Haver” néven jegyzett harmadik személy felveti a büntetőjogi felelősség kérdését, Tóth Ákos a következőképpen válaszol: „Figyelj, azért minket védenek elég rendesen, úgyhogy ez esélytelen”.

Amikor erre „Haver” felveti, hogy, ha választást a Fidesz elveszti, akkor nem lesz, aki megvédje Tóthot, azt a választ kapja: „Várjál, el vagy te tévedve, ez Miskolc”. A feleség közben próbálja férje válláról levenni a felelősséget azzal, hogy mindegy, hogy pénzért vagy sem, de felkérésre indul, egyébként pedig nem kell ennyire túllihegni a dolgot.

Arra a felvetésre pedig, hogy a kúria döntése általában független szokott lenni, a jelölt ezzel válaszol: „Igen? Te ezt honnan gondolod?”. Márpedig ezzel a független magyar bíróságot és az igazságszolgáltatást gyanúsítja meg, hogy kiszolgálja a Fidesz érdekeit. Ezt pedig rögvest meg is erősíti egy újabb kijelentéssel, amely szerint, ha bíróságról van szó, akkor biztos, hogy meg fogják őt védeni, és ebből semmi gondja nem lehet.

Ő mondta meg, mennyit kér

Ezután ismét a pénzre terelődik a szó. Itt már a feleség válaszol: Tóth Ákos pénzért indul, „de nem ennyiért”. Hamarosan az is kiderül, hogy pontosan annyiért, amennyit ő maga kért egy bizonyos „Ő”-től, aki forrásunk szerint Kopcsó Gábor, az Új Lendület miskolci polgármesterjelöltje.

Eltörölt adósságok

Kicsit később Tóth és felesége kedélyesen elvitatkoznak azon, hogy hány hét „szívódást” kell elviselni a kapott összegért: kettőt, hármat, vagy négyet. Ez a rész talán nem is lenne érdekes, ha nem hangzana itt el a célzás, hogy „Ő”, azaz Kopcsó is pénzt kapott azért, hogy induljon a választáson. Tóth Ákos itt egy városi legendára hivatkozik, amely szerint egyszerűen eltörölték az adósságait.

A közös kampányfőnök

A végére sajnos lényegesen romlik a hangfelvétel minősége, alighanem a felvétel készítője kénytelen volt zsebre tenni a hangrögzítő eszközt. Ennek ellenére kivehető a beszélgetésből, hogy Kopcsó Gábor polgármesterjelölt kampányfőnöke ugyanaz a személy, aki a Fidesznél is hasonló szerepet tölt be. Ő Zárug Péter Farkas, szerepét pedig Tóth Ákos a felvételen megerősíti.

Frissítés:

A hangfelvétel ebben a cikkünkben érhető el.